CELEX: 32016R0145
Language: et
Date: 2016-02-04 00:00:00
Title: Komisjoni rakendusmäärus (EL) 2016/145, 4. veebruar 2016, millega võetakse vastavalt Euroopa Parlamendi ja nõukogu määrusele (EL) nr 1143/2014 vastu sellise dokumendi vorm, mis on tõendiks loa kohta, mille annavad asutustele välja liikmesriigi pädevad asutused, et viia läbi teatavaid liidu jaoks probleemsete looduslikku tasakaalu ohustavate võõrliikidega seotud toiminguid

5.2.2016   
            
            
               ET
            
            
               Euroopa Liidu Teataja
            
            
               L 30/1
            
         KOMISJONI RAKENDUSMÄÄRUS (EL) 2016/145,
   4. veebruar 2016,
   millega võetakse vastavalt Euroopa Parlamendi ja nõukogu määrusele (EL) nr 1143/2014 vastu sellise dokumendi vorm, mis on tõendiks loa kohta, mille annavad asutustele välja liikmesriigi pädevad asutused, et viia läbi teatavaid liidu jaoks probleemsete looduslikku tasakaalu ohustavate võõrliikidega seotud toiminguid
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 22. oktoobri 2014. aasta määrust (EL) nr 1143/2014 looduslikku tasakaalu ohustavate võõrliikide sissetoomise ja levimise ennetamise ja ohjamise kohta, (1) eriti selle artikli 8 lõiget 6,
   ning arvestades järgmist:
   
               (1)
            
            
               Määruse (EL) nr 1143/2014 artikli 8 kohaselt peab komisjon vastu võtma selliste dokumentide vormi, mis on tõendiks liikmesriigi pädevate asutuste välja antud loa kohta teadusuuringute läbiviimiseks või ex situ kaitse tagamiseks seoses liidu jaoks probleemsete looduslikku tasakaalu ohustavate võõrliikidega. Loa võib anda ka kõnealuste liikidega seotud teaduspõhise tootmise ja nende liikide edasise meditsiinilise kasutamise jaoks.
            
         
               (2)
            
            
               Artikli 9 lõike 1 kohaselt võib liikmesriik erandjuhtudel ja üldsuse kaaluka huvi korral anda lube välja ka muude kui artikli 8 lõikes 1 osutatud toimingute jaoks, eeldusel et komisjon on selleks andnud volitused. Artikli 9 lõike 6 kohaselt tuleb sellised load välja anda kooskõlas artikli 8 lõigetega 4–8. Seega tuleb nii artikli 8 kui ka 9 rakendamiseks kasutada lubade puhul tõendina kasutatava dokumendi sama vormi.
            
         
               (3)
            
            
               Käesoleva määrusega ettenähtud meetmed on kooskõlas invasiivsete võõrliikide komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EL) nr 1143/2014 artikli 8 lõike 2 ja artikli 9 lõike 6 alusel liikmesriigi pädevate asutuste välja antud loa kohta tõendina kasutatava dokumendi vorm on sätestatud käesoleva määruse lisas.
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 4. veebruar 2016
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 317, 4.11.2014, lk 35.
   
      LISA
      
         
      
         
      
         Dokumendi täitmise juhend
      
      Dokumendi täidab pädev asutus, kes on volitatud välja andma määruse (EL) nr 1143/2014 artikli 8 lõikes 2 ja artikli 9 lõikes 6 osutatud lube. Dokumendil peab olema allkiri, kuupäev ja tempel.
      Dokument tuleb täita trükitähtedega. Positiivse vastuse märkimiseks tuleb kastikesse teha linnuke või muu märge. Kui vastusevariant või kogu nummerdatud lahter ei ole asjakohane, tuleb see selgelt läbi kriipsutada või maha tõmmata.
      
                  Lahter 1.
               
               
                  Märkige selle ettevõtte nimi, aadress, riik, telefoninumber ja e-posti aadress, kellele luba on välja antud ja/või kontaktisik kõnealuses ettevõttes.
               
            
                  Lahter 2.
               
               
                  Märkige loa identifitseerimisnumber. Number peab algama loa välja andnud liikmesriigi kahetähelise ISO-koodiga (ISO 3166 alpha-2), välja arvatud Kreeka ja Ühendkuningriik, mille puhul kasutatakse lühendeid EL ja UK. Identifitseerimisnumber peab olema kordumatu määruse (EL) nr 1143/2014 artikli 8 lõikes 1 osutatud lubade süsteemi kohaldamiseks.
               
            
                  Lahter 3.
               
               
                  Märkige vastavalt vajadusele saatja või eksportija nimi, aadress, riik, telefoninumber ja e-posti aadress.
               
            
                  Lahter 4.
               
               
                  Märkige loa väljaandmise kuupäev.
               
            
                  Lahter 5.
               
               
                  Märkige vastavalt vajadusele loa kehtivusaeg (alguskuupäev, lõppkuupäev).
               
            
                  Lahter 6.
               
               
                  Märkige vastavalt vajadusele vastuvõtja või importija nimi, aadress, riik, telefoninumber ja e-posti aadress.
               
            
                  Lahter 7.
               
               
                  Märkige loa välja andnud pädeva asutuse nimi.
               
            
                  Lahter 8.
               
               
                  Kirjeldage isenditest koosnevat saadetist või isendite varu, täites lahtrid 8a kuni 8f.
               
            
                  Lahter 8a.
               
               
                  Märkige sellise kogu liidu jaoks probleemse looduslikku tasakaalu ohustava võõrliigi teaduslik nimetus, mille jaoks luba on välja antud.
               
            
                  Lahter 8b.
               
               
                  Märkige selle looduslikku tasakaalu ohustava võõrliigi tavanimetus, mille jaoks luba on välja antud.
               
            
                  Lahter 8c.
               
               
                  Märkige nõukogu määruse (EMÜ) nr 2658/87 (1) kohase kombineeritud nomenklatuuri (CN) kood.
               
            
                  Lahter 8d.
               
               
                  Saadetise või varu ja sellesse kuuluvate isendite täpne kirjeldus.
               
            
                  Lahter 8e.
               
               
                  Saadetise (või varu) netomass kokku (kg). Seda lahtrit ei ole vaja täita, kui esitate teabe lahtris 8f.
               
            
                  Lahter 8f.
               
               
                  Isendite arv saadetises. Märkige see juhul, kui kogust on kõige parem väljendada eraldiseisvate ühikutena. Seda lahtrit ei ole vaja täita, kui esitate teabe lahtris 8e.
               
            
                  Lahter 9.
               
               
                  Märkige, millistest määruse (EL) nr 1143/2014 artiklis 7 sätestatud piirangutest on erand kehtestatud.
               
            
                  Lahter 10.
               
               
                  Märkige loa väljaandmise eesmärk.
               
            
                  Lahter 11.
               
               
                  Märkige loa asjakohased osad, milles kirjeldatakse määruse (EL) nr 1143/2014 artikli 8 lõikes 2 sätestatud tingimusi, mille alusel on toimingute jaoks luba antud.
               
            
                  Lahter 12.
               
               
                  Märkige loa asjakohased osad, milles kirjeldatakse komisjoni antud volitusele märgitud sätteid. Täitke üksnes juhul, kui luba on välja antud pärast komisjonilt volituste saamist vastavalt määruse (EL) nr 1143/2014 artiklile 9.
               
            
                  Lahter 13.
               
               
                  Märkige pädeva asutuse selle pädeva ametniku nimi, kes täidab käesoleva dokumendi.
               
            
                  Lahter 14.
               
               
                  Pädeva asutuse selle pädeva ametniku allkiri, kes täidab käesoleva dokumendi.
               
            
                  Lahter 15.
               
               
                  Pädeva asutuse ametlik tempel ja dokumendi täitmise kuupäev.
               
            
         (1)  Nõukogu määrus (EMÜ) nr 2658/87, 23. juuli 1987, tariifi- ja statistikanomenklatuuri ning ühise tollitariifistiku kohta (EÜT L 256, 7.9.1987, lk 1).